
ΠΡΟΤΑΣΕΙΣ
[bookmark: _GoBack]Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
[bookmark: restart]1.	επικροτεί το γεγονός ότι το Ευρωπαϊκό Ελεγκτικό Συνέδριο χαρακτήρισε αξιόπιστους τους ετήσιους λογαριασμούς του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου (CEPOL) για το οικονομικό έτος 2022 και δήλωσε ότι είναι, από κάθε ουσιώδη πλευρά, νόμιμοι και κανονικοί· εκφράζει τη λύπη του διότι συνολικό ποσό ύψους 4,2 εκατ. EUR ήταν μη συμμορφούμενες δαπάνες που υπερέβησαν το όριο σημαντικότητας που είχε τεθεί για τον έλεγχο και, επομένως, κατέληξε στη διατύπωση γνώμης με επιφύλαξη, από το Ελεγκτικό Συνέδριο, σχετικά με τη νομιμότητα και κανονικότητα των πληρωμών·
2.	επικροτεί το γεγονός ότι ελήφθησαν κατάλληλα διορθωτικά μέτρα ώστε να δοθεί συνέχεια στις περισσότερες παρατηρήσεις του Ελεγκτικού Συνεδρίου από προηγούμενα έτη· σημειώνει ότι, από το 2020, το Ελεγκτικό Συνέδριο διατυπώνει ετησίως παρατηρήσεις σχετικά με αδυναμίες και παρατυπίες όσον αφορά τη σύναψη συμβάσεων· σημειώνει ακόμη ότι το 2021 και το 2022 οι παρατηρήσεις αυτές επηρέασαν τις πληρωμές· εκφράζει τη λύπη του διότι βρίσκεται ακόμα σε εξέλιξη μία παρατήρηση σχετικά με τη διαδικασία σύναψης συμβάσεων από τα προηγούμενα έτη·
3.	υπογραμμίζει ότι ο CEPOL προσεγγίζει άμεσα, με τις οικείες δραστηριότητες κατάρτισης, ένα μικρό μόνο μέρος του πληθυσμού-στόχου του, λόγω του σχετικά μικρού μεγέθους του Οργανισμού και του ετήσιου προϋπολογισμού του· ενθαρρύνει την Επιτροπή να εκπονήσει μελέτη αξιολόγησης σχετικά με τη σκοπιμότητα της συγχώνευσης του CEPOL με άλλους οργανισμούς που εμπίπτουν στο ίδιο πλαίσιο αρμοδιοτήτων·
4.	σημειώνει ότι η βάση για τη γνώμη με επιφύλαξη του Ελεγκτικού Συνεδρίου σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί ήταν αιτήματα παροχής υπηρεσιών και όλες οι σχετικές πληρωμές που πραγματοποιήθηκαν στο πλαίσιο δύο συμβάσεων-πλαισίων· υπενθυμίζει την απάντηση του CEPOL ότι, παρά τις αδυναμίες όσον αφορά την επισημοποίηση της νομικής δέσμευσης, η παραγγελία των υπηρεσιών πραγματοποιήθηκε σύμφωνα με τις ανάγκες και τους ελέγχους του CEPOL και ότι δεν επήλθε καμία ζημία· σημειώνει ακόμη την παρατήρηση του Ελεγκτικού Συνεδρίου σχετικά με την αδυναμία στην εκτέλεση σύμβασης-πλαισίου για υπηρεσίες επιμέλειας εκπαιδευτικών κειμένων το 2022, καθώς και το συμπέρασμα ότι είναι παράτυπες όλες οι πληρωμές στο πλαίσιο της εν λόγω σύμβασης-πλαισίου, οι οποίες ανήλθαν σε 152 655 EUR το 2022· εκφράζει τη λύπη του διότι, σύμφωνα με τα πορίσματα του Ελεγκτικού Συνεδρίου, ο όγκος των εργασιών για τις οποίες καταβλήθηκε αμοιβή δεν αντιστοιχούσε στον όγκο εργασιών που όντως εκτελέστηκαν, και ότι δεν υπήρχαν ουσιαστικά αποδεικτικά στοιχεία ελέγχου για την τεκμηρίωση των καταβληθέντων ποσών· σημειώνει ότι ο CEPOL έχει θεσπίσει διορθωτικά μέτρα σε σχέση με τις διαπιστωθείσες παρατυπίες·
5.	επικροτεί το γεγονός ότι, το 2022, ο CEPOL πραγματοποίησε 418 δραστηριότητες κατάρτισης, στις οποίες συμμετείχαν 43 838 αστυνομικοί υπάλληλοι, και υλοποίησε με επιτυχία 296 ανταλλαγές· εκτιμά ακόμη το έγγραφο στρατηγικής της ομάδας εμπειρογνωμόνων για τα θεμελιώδη δικαιώματα, το οποίο αποσκοπεί στην ενσωμάτωση των θεμελιωδών πτυχών σε όλες τις δραστηριότητες κατάρτισης· σημειώνει με ικανοποίηση ότι, το 2022, διοργανώθηκε ad hoc κατάρτιση σχετικά με την προστασία των ερευνητών δημοσιογράφων· επικροτεί τις ειδικές δράσεις κατάρτισης που διοργανώνονται σχετικά με το θέμα των εγκλημάτων μίσους, με στόχο τη μετάδοση γνώσεων όσον αφορά αποτελεσματικές λύσεις για την υποστήριξη των θυμάτων·
6.	υπενθυμίζει ότι η κατάρτιση στον τομέα της επιβολής του νόμου σε ενωσιακό επίπεδο πρέπει να αντικατοπτρίζει τις προτεραιότητες της ΕΕ σύμφωνα με τις ανάγκες κατάρτισης των κρατών μελών και να στηρίζει την αντίδραση της ΕΕ στο σοβαρό και οργανωμένο έγκλημα και σε άλλες απειλές κατά της εσωτερικής ασφάλειας, θα πρέπει δε η προστασία των θεμελιωδών δικαιωμάτων να αποτελεί κεντρικό πυλώνα των δραστηριοτήτων κατάρτισης του CEPOL· σημειώνει τις εκπαιδευτικές δραστηριότητες στον τομέα της καταπολέμησης της τρομοκρατίας, μεταξύ άλλων όσον αφορά τη χρηματοδότηση της τρομοκρατίας, την τρομοκρατία και τα πυροβόλα όπλα, τους αλλοδαπούς τρομοκράτες μαχητές, και τις δραστηριότητες που θέτουν στο στόχαστρο τον εξτρεμισμό και τη ριζοσπαστικοποίηση· ζητεί περαιτέρω κατάρτιση σχετικά με το κυβερνοέγκλημα, την εγκληματολογική έρευνα στον κυβερνοχώρο, την τεχνητή νοημοσύνη, την προστασία των δεδομένων, τα θεμελιώδη δικαιώματα και την καταπολέμηση του ρατσισμού σε επίπεδο ΕΕ· καλεί τον CEPOL να διασφαλίσει, σε όλες τις δραστηριότητές του, πλήρη διαφάνεια και πλήρη σεβασμό των θεμελιωδών δικαιωμάτων και του διεθνούς δικαίου, ιδίως στις δραστηριότητές του με τρίτες χώρες· 
7.	εκτιμά ακόμη το γεγονός ότι ο CEPOL πραγματοποίησε σειρά διαδικτυακών σεμιναρίων για την αντιμετώπιση του πολέμου στην Ουκρανία και ειδική ad hoc ανάλυση των αναγκών κατάρτισης, καθώς και ότι υποστήριξε τη Γενική Εισαγγελία της Ουκρανίας στην ανάπτυξη προγράμματος κατάρτισης στον τομέα των πληροφοριών ανοικτής πηγής, και πρόσφερε, όπου ήταν δυνατόν, πρόσθετες θέσεις για Ουκρανούς συμμετέχοντες σε δραστηριότητες κατάρτισης·
8.	σημειώνει την ισχυρή συνεργασία με τρίτες χώρες, οργανισμούς, φορείς και δίκτυα της ΕΕ, ιδίως με τον Ευρωπόλ, τον Eurojust, τον Frontex, το ΕΔΚΔ, την Ευρωπαϊκή Επιτροπή, το ΕΚΠΝΤ, το EUIPO, τον FRA, την EASO και διεθνείς οργανισμούς όπως η Ιντερπόλ.

